b'\n_START_ARTICLE_\nKra\xc5\xa1ki ov\xc4\x8dji sir\n_START_PARAGRAPH_\nKra\xc5\xa1ki ov\xc4\x8dji sir je trdi ov\xc4\x8dji sir, z za\xc5\xa1\xc4\x8ditenim geografskim poreklom, s Krasa, odli\xc4\x8den za ribanje ali rezanje.\n_START_SECTION_\nZna\xc4\x8dilnosti\n_START_PARAGRAPH_\nKra\xc5\xa1ki ov\xc4\x8dji sir izdelujejo iz surovega ov\xc4\x8djega mleka. Testo je sivo be\xc5\xbe barve, z drobnimi o\xc4\x8desi velikosti le\xc4\x8de. Sir je aromati\xc4\x8den, okus pa poln do rahlo pikanten, zna\xc4\x8dilen za klasi\xc4\x8dno zorjeni ov\xc4\x8dji sir. Premer okroglega hlebca, visokega 9 do 10\xc2\xa0cm, je 20 do 26\xc2\xa0cm. Te\xc5\xbea hlebca, z ozirom na velikost, varira med 2,5 in 5\xc2\xa0kg. Skorja sira je gladka, sivo rjave barve, \xc4\x8dvrsta, obodna stran je rahlo izbo\xc4\x8dena, robovi so zaobljeni. Zaradi posebne klime in rastlinja na Krasu, kot tudi posebnih postopkov izdelave in zorenja je kra\xc5\xa1ki ov\xc4\x8dji sir prepoznaven tako po okusu, kot po teksturi.\n_START_SECTION_\nZgodovina\n_START_PARAGRAPH_\nZa Kras je zna\xc4\x8dilno prepletanje mediteranskega in celinskega podnebja, kjer megle skoraj ne poznajo, zaradi stalnega in ob\xc4\x8dasno tudi sunkovitega vetra pa je zrak izredno suh. Ov\xc4\x8darstvo ima na \xc5\xa1ir\xc5\xa1em obmo\xc4\x8dju Krasa ve\xc4\x8dstoletno tradicijo. Poleg posameznih kmetij, kjer so redili nekje od 5 do 15 ovac, so bili za Kras neko\xc4\x8d zna\xc4\x8dilni tudi rejci z 200 in ve\xc4\x8d glavami, ki so svoje \xc4\x8drede na zimsko pa\xc5\xa1o vodili v Istro in Furlanijo. Trgovske poti sirov s Krasa so vodile v Vipavsko dolino, v Trst, Gorico in na Reko.\n_START_SECTION_\nProizvodnja\n_START_PARAGRAPH_\nKo Kra\xc5\xa1evci govorijo o zorjenju sira, pravijo, da ga su\xc5\xa1ijo. Kra\xc5\xa1ki ov\xc4\x8dji sir izdelujejo na posameznih kra\xc5\xa1kih kmetijah, zorijo ga od 60 do 90 dni, lahko pa tudi do eno leto. Zaradi majhnih koli\xc4\x8din in njegove velike priljubljenosti pri sosedih Italijanih, lahko sir kupite skoraj izklju\xc4\x8dno na kmetijah pri proizvajalcih in ob\xc4\x8dasno na razli\xc4\x8dnih lokalnih prireditvah.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nOriginalni Kra\xc5\xa1ki ov\xc4\x8dji sir se ozna\xc4\x8di tudi s pripadajo\xc4\x8dim znakom Skupnosti za \xc5\xbeivilo z za\xc5\xa1\xc4\x8ditenim geografskim poreklom, ter z nacionalnim simbolom kakovosti.'